Jake Muzzin

Jacob Muzzin (hüüdnimi Jake Muzzin; sündinud 21. veebruaril 1989 Woodstockis Ontario provintsis) on Kanada jäähokimängija, kes mängib kaitsjana NHL-i klubis Toronto Maple Leafs.

Aastatel 2006–2010 mängis Muzzin Ontario Hockey League'i klubis Sault Ste. Marie Greyhounds. 2010. aastal pälvis ta liiga hooaja parimale kaitsemängijale antava Max Kaminsky Trophy.

2007. aastal valis Pittsburgh Penguins ta NHL-i draftis 141. valikuna. 

2010. aasta jaanuaris sõlmis ta kolmeaastase lepingu NHL-i klubiga Los Angeles Kings. Aastatel 2010–2013 mängis Muzzin põhiliselt American Hockey League'is Kingsi tütarklubis Manchester Monarchs. NHL-is debüteeris ta Kingsi meeskonnas hooajal 2010–11, kuid klubi põhikoosseisu kuulus ta alates hooajast 2012–13. Esimese värava lõi ta NHL-is 26. jaanuaril 2013 mängus Phoenix Coyotesi vastu. 2013. aasta juulis pikendas ta Kingsiga lepingut kahe aasta võrra. Hooajal 2013–14 asus ta mängima ühes kaitsepaaris koos Drew Doughtyga. 2014. aastal võitis ta Kingsiga Stanley karika. Hooaja 2013–14 väljalangemismängudes lõi Muzzin kaitsemängijatest enim väravaid (6). 2014. aasta oktoobris sõlmis Muzzin Kingsiga uue viieaastase lepingu.

2019. aasta jaanuaris kaubeldi Muzzin Maple Leafsi."Maple Leafs acquire blueliner Muzzin from Kings". The Sports Network. 28.1.2019. Vaadatud 15.2.2022

2015. aastal tuli Muzzin Kanada jäähokikoondise koosseisus maailmameistriks.

 Viited 

 Välislingid 
 Jake Muzzin NHL.com lehel
 Jake Muzzin hockeydb.com lehel

Kategooria:kanada jäähokimängijad
Kategooria:Los Angeles Kingsi mängijad
Kategooria:Toronto Maple Leafsi mängijad
Kategooria:Sündinud 1989